DA Den Europæiske Unions Tidende C 135/15

Rådets konklusioner af 10. maj 2010 om kulturens bidrag til den regionale og lokale udvikling

2010/C 135/05

RÅDET FOR DEN EUROPÆISKE UNION,

SOM MINDER OM

den relevante politiske baggrund, jf. bilaget til disse konklusioner

de udfordringer, både økonomiske og sociale, som Den Europæiske Union står over for, og behovet for en europæisk strategi til at tage disse udfordringer op

kulturens iboende værdi samt dens betydning som en drivkraft for en konkurrenceorienteret, innovativ og inklusiv markedsøkonomi og som et redskab for social samhørighed

den særlige kulturelle rigdom og diversitet, som regionerne og landsbyerne i Europa repræsenterer, fordi de er tæt ved borgernes og de lokale interessenters behov, og deres rolle som platforme for økonomisk, social og territorial samhørighed

det bidrag, som kulturen og de kulturelle og kreative industrier kan yde til den regionale og lokale udvikling ved at gøre de europæiske regioner mere attraktive og udvikle bæredygtig turisme, skabe nye beskæftigelsesmuligheder og innovative produkter og tjenester og hjælpe med at udvikle nye kvalifikationer og kompetencer,

ER ENIGT OM, AT

— der er en klar forbindelse mellem de bidrag, som kultur, kreativitet og innovation kan yde til socialt og økonomisk fremskridt. Det er derfor af afgørende betydning at konsolidere bidraget fra kulturen, især de kulturelle og kreative industrier, til Europa 2020-strategien for intelligent, bæredygtig og inklusiv vækst,

FINDER, AT DET FOR AT STYRKE KULTURENS BIDRAG TIL DEN REGIONALE OG LOKALE UDVIKLING ER NØDVENDIGT AT

— integrere kulturen som et strategisk og tværgående element i de europæiske og nationale politikker for den sociale og økonomiske udvikling af de europæiske regioner og byer

— tilskynde til strategiske investeringer i kulturen og de kulturelle og kreative industrier, især SMV'er, på lokalt og regionalt plan, for at fremme kreative og dynamiske samfund

— fremme kulturens bidrag til en bæredygtig turisme som en nøglefaktor for lokal og regional tiltrækningskraft og økonomisk udvikling og som en drivkraft for understregningen af kulturarvens betydning i Europa

— højne bevidstheden blandt beslutningstagere om lokale og regionale politikker, der udvikler nye kompetencer gennem kultur og kreativitet tilpasset det nuværende hurtigt skiftende miljø, med henblik på at udvikle nye kvalifikationer, forbedre den menneskelige kapital og fremme social samhørighed

— styrke grænseoverskridende, tværnationale og interregionale kulturelle initiativer som et middel til at forbinde Europas forskellige folk og regioner og styrke økonomisk, social og territorial samhørighed,

IDENTIFICERER FØLGENDE PRIORITEREDE OMRÅDER UNDER BEHØRIG IAGTTAGELSE AF SUBSIDIARITETSPRINCIPPET:

1. Inddrage kulturen i lokale og regionale udviklingspolitikker

Medlemsstaterne og Kommissionen opfordres til at:

a) styrke kulturens rolle i integrerede lokale og regionale udviklingspolitikker — herunder infrastruktur, byfornyelse, diversificering i landdistrikterne, tjenester, iværksætterkultur, turisme, forskning og innovation, forbedring af den menneskelige kapital, social inklusion og interregionalt samarbejde

b) forstærke de vertikale og horisontale synergier mellem den kulturelle sektor og øvrige sektorer samt partnerskaber mellem offentlige og private interessenter

c) støtte en evidensbaseret tilgang til kulturelle investeringer på lokalt og regionalt plan med anvendelse af instrumenter til evaluering og konsekvensvurdering

d) fremme mere omfattende samarbejde og udveksling af god praksis mellem medlemsstater, europæiske regioner, byer og interessenter

e) fremme oplysning og større bevidsthed om kulturens bidrag til den lokale og regionale udvikling

f) fremme en større forståelse af de reguleringsmæssige rammer og af gennemførelsesprocedurerne i forbindelse med samhørighedspolitikinstrumenterne, hvor især de kulturelle interessenter i både den offentlige og den private sektor, herunder civilsamfundet, er involveret, og som kan medvirke til oplysning om den kulturelle dimension for dem, der har ansvaret for lokale og regionale udviklingspolitikker.

Medlemsstaterne opfordres til at:

a) inkludere kulturelle interessenter i en integreret bottom-up-tilgang til programmer for lokal og regional udvikling, også — når det er relevant — i forbindelse med den europæiske samhørighedspolitik

b) tilknytte de lokale og regionale myndigheder i gennemførelsen af den europæiske kulturdagsorden, så kulturpolitikken lever op til de europæiske regioners og byers forventninger og behov

c) tilskynde til integrerede lokale udviklingsstrategier, der tager sigte på at kompensere for geografiske forskelle mellem borgerne med hensyn til adgang til kultur.

Kommissionen opfordres til at:

a) indsamle og formidle bedste praksis på europæisk plan og udvikle instrumenter til udveksling af oplysninger på europæisk plan.

2. Stimulere et gunstigt miljø på lokalt og regionalt plan for en bedre udvikling af kulturelle og kreative industrier, især SMV'er

Medlemsstaterne og Kommissionen opfordres til at:

a) udnytte samhørighedspolitikkens instrumenter og andre relevante finansieringsprogrammer bedre for at optimere støtten til de kulturelle og kreative industrier, bl.a. ved at gøre det lettere at få adgang til oplysninger om finansieringsmuligheder og ved at yde konsulentservice

b) fremme skabelsen af kulturelle og kreative industriinkubatorer på lokalt og regionalt plan og dermed styrke iværksætterkulturen

c) undersøge mulighederne for at fremme nye virksomhedsmodeller og konsolidere kreative klynger og virksomhedsforskningscentre ved at udnytte de muligheder, der ligger i at anvende ikt

d) støtte og styrke kulturelle og kreative SMV'ers adgang til digitale og fysiske distributionskanaler ved hjælp af en politik, der tilskynder til den størst mulige udbredelse og cirkulation af værker, og sikre et rimeligt vederlag til de involverede aktører i skabelseskæden.

Medlemsstaterne opfordres til at:

a) tilskynde til gunstige reguleringsmæssige rammer for kulturelle og kreative SMV'er og udforske innovative måder, der giver mulighed for adgang til finansiering, både offentlig og privat

b) fremme bedre kommunikation mellem de kulturelle og kreative industrier og de finansielle tjenester ved at tilskynde til uddannelse i virksomhedsledelse, forskning og innovation, finansiering og oplysning for virksomheder, arbejdsgivere og folk, der arbejder i kultursektoren.

Kommissionen opfordres til at:

a) lægge større vægt på de kulturelle og kreative industrier i forbindelse med centrale politikinitiativer, relevante strategier og EU-programmer.

3. Styrke kulturens bidrag til bæredygtig turisme

Medlemsstaterne og Kommissionen opfordres til at:

a) stimulere udvikling af kulturturisme som et centralt element i bæredygtig turisme og lægge behørig vægt på beskyttelsen af miljøet, kulturarven, landskabet og livskvaliteten.

Medlemsstaterne opfordres til at:

a) fremme revitalisering af de ressourcer, der er kendetegnende for en region, med særlig opmærksomhed på (materiel og immateriel) kulturarv, kulturelle udtryksformer og beslægtede aktiviteter

b) fremme kulturelle aktiviteter, som tager hensyn til og respekterer regionens specifikke forhold og fremmer dens image, og samtidig muliggør den lokale befolknings inddragelse og deltagelse

c) inden for rammerne af miljøuddannelse at skabe større bevidsthed om nødvendigheden af at beskytte kulturarv og naturarv med henblik på at tilskynde til ansvarlige holdninger hos turister og leverandører af tjenester inden for turisme.

4. Fremme kreativitet inden for uddannelse med henblik på at udvikle nye færdigheder, forbedre den menneskelige kapital og fremme social samhørighed

Medlemsstaterne og Kommissionen opfordres til at:

a) fremme kreativitet og innovation i uddannelsessektoren og erhvervslivet ved hjælp af netværk mellem uddannelsesinstitutioner, forskningscentre, kulturelle aktører og virksomheder

b) intensivere båndene mellem kultursektoren, uddannelsessektoren og erhvervslivet på lokalt og regionalt plan for at lette integrationen af unge og mennesker med færre muligheder på arbejdsmarkedet og udstyre dem med de evner til at kommunikere og iværksætte, der er påkrævet i et socioøkonomisk miljø under stadig forandring.

Medlemsstaterne opfordres til:

a) sammen med de relevante lokale og regionale myndigheder at vurdere, hvilke færdigheder en region vil kunne få behov for, og finde frem til, hvordan kulturen kan yde et bidrag til de politikker, der tager sigte på at forbedre den lokale menneskelige kapital

b) at fremme uddannelse inden for kulturelle fag og humaniora som et vigtigt element i livslang læring.

Kommissionen opfordres til at:

a) udarbejde en oversigt over de kvalifikationer og behov, den kulturelle og den kreative sektor har behov for i forbindelse med de nye udfordringer som følge af det digitale skift, de demografiske forandringer og de økonomiske omstændigheder, som hele tiden ændrer sig

b) mobilisere eksisterende instrumenter for at støtte læringsmobilitet for professionelle udøvere inden for den kulturelle og den kreative sektor, herunder for unge iværksættere, og tilskynde til nye former for læring som f.eks. grænseoverskridende peer-to-peer-læringsinitiativer.

5. Styrke grænseoverskridende, tværnationalt og interregionalt kulturelt samarbejde

Medlemsstaterne og Kommissionen opfordres til at:

a) lette kulturelt samarbejde og kulturelle aktørers mobilitet mellem forskellige regioner i Europa

b) støtte udviklingen af grænseoverskridende og interregionale kulturelle projekter og aktiviteter, som fremhæver et områdes særlige lokale kendetegn og søger at involvere borgerne.

Medlemsstaterne opfordres til at:

a) fremme anvendelsen af samhørighedspolitikkens instrumenter for at styrke det grænseoverskridende, tværnationale og interregionale samarbejde.

Kommissionen opfordres til at:

a) fortsætte med at støtte kulturelle initiativer inden for rammerne af samhørighedspolitikkens instrumenter, der kan fungere som en katalysator for god praksis, udveksling og innovationslaboratorier

b) formidle relevante undersøgelser af og eksempler på god praksis bredt blandt interessenter.

OPFORDRER MEDLEMSSTATERNE OG KOMMISSIONEN TIL

at tage disse prioriteter i betragtning, når de udformer og gennemfører nuværende og fremtidige lokale og regionale udviklingspolitikker, og når de gennemfører den europæiske samhørighedspolitik i overensstemmelse med deres respektive beføjelser.